Dans, skep, leef en staan verstom | ilsezietsmanblog
First published in Beeld, March 2018
(Since this article has been published some details might have changed) (This might not be a travel destination but yet it is in many ways)
(Eintlik is hierdie blog post eerder IETS as iemand wat my fassineer)
Dans by Afrikaburn (’n woestyndisko) asof niemand jou sien nie
Blommekinders by Afrikaburn
Gee pad voor, hierdie burners is oppad na die Pers Troue, ‘n tema op een van die dae wat Afrikaburn gehou word
“Jy kom om te skep. Daar is nie toeskouers by die fees nie.” Dís die woorde van skrywer Piet van Rooyen in sy boek “Die Brandende Man” wat by die jaarlikse Burning Man-fees in die weste van die VSA afspeel.
Die Burning Man-fees word elke jaar by Black Rock City in die Black Rock-woestyn in Nevada gehou. Dié fees het eintlik in 1986 op Baker-strand in San Francisco ontstaan toe ‘n paar vriende ‘n 2.7 meter houtfiguur van ‘n man en ‘n kleiner beeld van ‘n hond verbrand het. In 1988 het die fees sy amptelike naam van “Burning Man” gekry. In 2015 het 70 000 mense die Burning Man bygewoon.
Die Afrikaburn-fees is die kleinboet van die Burning Man. Sedert 2007 word Afrikaburn in die tydelike Tankwa-dorp langs die Tankwa Karoo Nasionale Park gehou. Die Tankwa-dorp is langs die R355, ‘n berugte grondpad van 250 km lank tussen Ceres en Calvinia. Op die R355 is geen selfoonsein of vulstasies nie.
Dus is jy op pad na Afrikaburn op jouself – en barmhartige Samaritane van wie daar baie in die gees van die fees is– aangewese. Die spreekwoordelike poort na die Tankwa-dorp is die Tankwa Padstal waar jy jou grondpad-dors kan les, ‘n hoed, kralesnoer of jas kan aanskaf om jou tema-uitrusting vir Afrikaburn op te tert en solank self gees kan begin vang.
Jy kom Afrikaburn toe om te skep. Niks – absoluut níks behalwe ys – word by Afrikaburn verkoop of geadverteer nie. Daar’s ook nie ruilhandel nie. Jy kom om te géé. Die ontvang gebeur vanself.
Love Bunny het die wat oud genoeg is, aan die sestigers laat terugdink
Of dit kos ver deur die stof loop of ‘n boer maak ‘n plan met drie wiele en ‘n koelboks
In die verbystap stop iemand jou ‘n gevlegte armbandjie in die hand. Die geur van geelstertsosaties in ‘n braaidrom lok jou nader. Vroegoggend gee ‘n kampplek se moerkoffie met witblits jou skop vir die dag. En daaropvolgende nag.
Die Towertapyt deur Andrew Higson Smith het die atmosfeer van Afrikaburn vergestalt
Tyd vir siesta
Die tydelike Tankwa-dorp is rofweg in ‘strate’ verdeel. Die Binnekring is ‘n groot, oop sandplein waar daar altyd iets aan die gang is en waarop die temakampe of –tente meestal uitkyk. Die Buitekring lê agter die Binnekring.
In die Binnekring is daar skouermasserings, fortuinvertellers, toulopers, goëlaars en mutante voertuie soos ‘n Bakgatti waarvoor ‘n Bugatti, ‘n edel en historiese motorhandelsmerk, die inspirasie was. As jy só ‘n omskepte wa, bus of motorfiets wil inbring, moet jy om spesiale toestemming aansoek doen.
Boerassic Park se kamp het baie mense laat glimlag met die verbystap
By Skyn & Wyn sou die wyn geen pryse verower nie, maar die atmosfeer was getjil en die mense vriendelik
Dis nie net Afrikaners wat tuis by die Boerassic Park-kamp gevoel het nie
Drink koffie agterop ‘n treiler by die Vuvu-sitkamer of -stasie deur Kamp Vuvu
‘n Kleinhuisie, slegs vir dekor, by Boerassic Park
Selfs die tema-kampe se mense moes soms rus of self partytjie hou
Die temakampe sorg vir groot pret. Daar was al die Koffie-Vuvustasie, Rust ‘n Dust, Memory Lane, Camp Skaduwee, Smoke Xcreen, Have you kissed an Alienz today?, Stofadil, Love All, Skyn & Wyn, Boerassic Park (waar ‘n kleinhuisie met pampoene op die dak staan) en Steam Punk Saloon.
By Camp Birthdaysuit kan jy in adams- of evasgewaad paradeer en stort
Die Burning Van van Burning Mail sorg dat jou poskaarte na afloop van Afrikaburn by die poskantoor gepos word sodat jou vriende in jou pret kan deel
Trots Afrikaans by Boerassic Park by Afrikaburn
By die 100% Naked Birthday Suits kan jy halfgeklee of heeltemal kaal stort; by die Transit Lounge luister jy musiek en by Burning Mail skryf en laat pos jy poskaarte met ‘n Afrikaburn-tema. By Mystical Lounge doen jy joga en tai chi of span jou liggaam as kunswerk in. By Pancake Pozzi kry jy sekere tye van die dag gratis pannekoek. By Sweet Love Cinema word daar flieks gekyk en skemerkelkies helder oordag bedien.
Hoe benader jy Afrikaburn as dit jou eerste ervaring is?
Die son bak in die Shark, maar die Beach Please-span knip ‘n uiltjie as die moegheid oor hulle toesak
Kleurvolle pophuisies genaamd Wonderville deur die Wonderville Park Rangers het oor die Binnekring uitgekyk
Molly the Mollusc deur die Molly Crew het in 2016 almal se harte gesteel; saans is sy verlig wat haar nog meer onweerstaanbaar gemaak het
X Clan (gebou deur Mike Rule en baie helpers) was een van die gewildste beelde wat nog by Afrikaburn was
Net agter hierdie boog was ‘n hele klomp mutante voertuie geparkeer waaraan een en almal hul verwonder het
Nuuskierige burners het almal met die trappe van Tempel !Xam, gebou deur Kim Goodwin en die Dandylions, opgeklim en oor die Tankwa-dorp uitgekyk
Nix Davies en die Space Cowboys was verantwoordelik vir die X-beeld wat van ver oor die vlakte gesien kon word
Laat jou deur Piet van Rooyen se woorde lei: “Bou vir jou ‘n skerm wat soos ‘n eier lyk, trek ‘n pakkie van stekelrige besembos oor jou kaal lyf, dans daarmee in die maanlig, dra ‘n silwer hoed, druk ‘n olyf in elke oorholte en saai van jou persoonlike radiostasie uit, Radio Vrye Branding. Ry wydsbeen op ‘n kammakastige sirkusperd, doen ‘n flikflak of ‘n salto as jy soepel genoeg is. Kom net en geniet dit.”
Met Michael Jackson se handskoen
Pers is in!
Al die kleure van die spektrum
Klim op die wa by Vuvustasie
‘n Ruskansie tussen al die dans en loop in die stof deur
‘n Geskenkte jellievissambreel
Elke paar uur ‘n ander uitrusting
Burners help mekaar
Twee rose oppie hoed
Kyk hoe kyk sy vir my!
‘n Burn is nie ‘n burn sonder ‘n foppelsjas nie
By Afrikaburn spéél jy soos jy laas kleintyd gespeel het. Jou verbeelding werk oortyd. Jy dans asof niemand na jou kyk nie. Jy trek elke dag ‘n ander kostuum aan. Of jy verklee sommer elke paar uur van die dag omdat jy wíl.
Dís waarom jy oor die vlakte ‘n groep burners – soos wat die feesgangers bekend staan – met jellievis-sambrele gestap sien kom. Na ‘n paar danspassies in die son en stof stop hulle jou onseremonieel een van die sambrele met lang kleurlinte in die hand sodat jy daarmee kan tiekiedraai.
Dís waarom amper niemand ‘n oog knip as ‘n kaal man met ‘n uitgeholde wit boksrekenaarskerm op sy kop verbygeslenter kom nie.
Die okselfotograaf het honderde oksels by Afrikaburn 2016 afgeneem en na afloop van die fees die foto’s op ‘n spesiale webwerf geplaas
Dis ook waarom die een burner na die ander hul arms gemoedelik lig sodat hul oksels afgeneem kan word. Na afloop van die Afrikaburn kan jy dan na jou eie oksel – en dié van al die ander deelnemers – op ‘n spesiale webwerf gaan kyk.
Dis tegelyk hartseer en opwindend om die X Clan-beeld deur Mike Rule & Crew te sien brand
Sou jy verkies, kan jy so aantrek dat jy onherkenbaar by Afrikaburn is
Toulopers het burners in die Binnekring vermaak
Die atmosfeer by Afrikaburn is speels, dis pret, dis vry. Afrikaburn laat jou met nuwe oë na jouself kyk; jy leer jouself van voor af ken – aldus Piet van Rooyen oor die Brandende Man-fees. Hy sê ook: Die manier waarop só ‘n fees jou denke verander, is bedwelmend.
Kortom – by Afrikaburn kom vier jy die lewe.
Chariot X deur Craig Els het inspirasie uit Afrika getap
Daar moes baie werk in Steam Goddess van Steampunk Saloon ingegaan het
Die robotte G3PO en L2H2 is spesiaal vir Afrikaburn deur Marcelle de Quervain gebou
Die X-Flare Pot deur die X-Flare Crew was net vir uitstaldoeleindes; potjiekos is nie bedien nie
Sit my agter die stuur!
Almal verkyk hulle aan alles
Temas uit vorige jare sluit in: Speel, Argetipes, Droom en Lugspiëeling
Lees: Die Brandende Man deur Piet van Rooyen ISBN 1-919825-68-1
2 comments on “Dans, skep, leef en staan verstom”
My bek hang oop!
Dis omtrent ‘n belewenis, Tannie Frannie! Ek kan nie wag om weer te gaan nie!
This entry was posted on November 21, 2019 by ilsez in Iemand wat my fassineer and tagged Dans...skep...leef en staan verstom.